秋晚信州推院親友或責無書即事寄答
作者：韓琮
朝代：唐

paragraphs: 官信安仁拙，書非叔夜慵。
謬馳驄馬傳，難附鯉魚封。
萬里勞何補，千年運忝逢。
不量橫草力，虛慕入雲蹤。
潔水空澄鑑，持鉛亦礪鋒。
月寒深夜桂，霜凜近秋松。
憲摘無逃魏，冤申得夢馮。
問貍將挾虎，殲蠆敢虞蜂。
商吹移砧調，春華改鏡容。
歸期方畹積，愁思暮山重。
仙鼠猶驚燕，莎雞欲變蛩。
唯應碧湘浦，雲落及芙蓉。